《再次韵谢之》
宋代·邓肃

四海王信州，志气老益壮。
家学九夷闻，人物万夫望。
若使在庙堂，天下无怨旷。
胡为一叶舟，也泛闽溪浪。
顾余真断梗，江淮付摇漾。
逢人辄倾倒，涉世无堤障。
既念越人瘠，仍欲郑声放。
斥下九天来，宜似幽怪长。
邂逅忽相逢，琥珀倾新酿。
大急赓歌诗，胸臆赖舒畅。
我语无余韵，日书甲乙帐。
得君驱鳄手，不忧潮阳瘴。
三年去国心，海隅日悽怆。
东家久不燔，稚子将无饷。
诗成皆置之，万事吾不仰。
那复思重裘，区区欲止谤。
明朝更可人，芒鞋穷好尚。
遥知翠微中，高谈得纵傥。
至乐麯糵间，虚名钟鼎上。
轻重不须论，杯行且酬唱。

作者简介：邓肃（1091～1132），字志宏，南剑沙县（今属福建）人。生于宋哲宗元祐六年，卒于宋高宗绍兴二年，年四十二岁。少警敏能文，善谈论。会李纲罢相，上疏争之，干执政怒，罢归居家，绍兴二年（1132年）五月，携母避寇福唐（今福清），五月初九病逝，年仅41岁，归葬于邓墩。肃著有《栟榈集》三十卷，《挥尘后录》传于世。《闽沙邓氏族谱》载：邓肃，字志宏，父祖谷，长子邓普，字寰宇，次子邓慈。